Diari Oficial de la Generalitat Valenciana


Sumari del DOGV 9507, del 09-01-2023 (2022/12969)

RESOLUCIÓ de 21 de desembre de 2022, de la Secretaria Autonòmica de Justícia i Administració Pública, d'aprovació del Programa de teletreball de les direccions territorials de LABORA d'Alacant, Castelló de la Plana i València, número 19/2022.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9507

Data del DOGV
:   09-01-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/12290


Data del document
:   21-12-2022

Organisme emissor
:   Conselleria de Justícia, Interior i Administració Pública

Tipus de document
:   Resolució

Descriptors 

:   * Conselleria de Justícia, Interior i Administració Pública
    * Labora, Servici Valencià d'Ocupació i Formació

RESOLUCIÓ de 21 de desembre de 2022, de la Secretaria Autonòmica de Justícia i Administració Pública, d'aprovació del Programa de teletreball de les direccions territorials de LABORA d'Alacant, Castelló de la Plana i València, número 19/2022. [2022/12943]  
Vista la proposta de Programa de teletreball de les direccions territorials de LABORA d'Alacant, Castelló de la Plana i València la Subdirecció General d'Ocupació de LABORA, número 19/2022, es formula aquesta resolució de conformitat amb els antecedents de fet i fonaments de dret següents:  
  
Antecedents de fet  
I. Amb data 18 d'octubre de 2022 es va registrar d'entrada en la Direcció General de Funció Pública una sol·licitud de la direcció general de Planificació i Serveis de LABORA, per a iniciar el procediment d'aprovació del Programa de teletreball de les direccions territorials de LABORA d'Alacant, Castelló de la Plana de la Plana i València, a l'empara de l'article 13 del Decret 49/2021, d'1 d'abril, del Consell, de regulació del teletreball com a modalitat de prestació de serveis del personal empleat públic de l'Administració de la Generalitat (d'ara en avant, Decret 49/2021).  
  
II. Analitzada la proposta i la documentació presentada, comprovat si conté tots els elements i requisits previstos en el Decret 49/2021, en data 3 de novembre, la Direcció General de Funció Pública va requerir l'òrgan proponent perquè esmenara la falta o hi adjuntara la documentació preceptiva, en el sentit indicat en l'escrit d'esmena d'aqueixa mateixa data.  
  
III. Analitzada la documentació esmenada i comprovat que compleix tots els elements i requisits previstos en el Decret 49/2021, en data 13 de desembre de 2022, la Direcció General de Funció Pública va elevar una proposta de resolució d'aprovació del Programa de teletreball de les direccions territorials de LABORA d'Alacant, Castelló de la Plana i València.  
  
Fonaments de dret  
I. El Decret 49/2021, que regula la modalitat de prestació de serveis en règim de teletreball amb caràcter general i l'àmbit d'aplicació del qual es refereix al personal funcionari i laboral de l'Administració de la Generalitat.  
  
II. L'article 13.1 del Decret 49/2021, que regula el procediment per a l'aprovació dels programes de teletreball, i que estableix que, quan afecte llocs de treball amb adscripció orgànica i funcional en una mateixa conselleria o organisme, s'iniciarà a proposta de la corresponent sotssecretaria o òrgan competent en matèria de personal, dirigida a la direcció general competent en matèria de funció pública.  
  
III. Els apartats dos i tres de l'article 13 del Decret 49/2021, que estableixen la forma de presentació de la proposta, el seu contingut i la documentació de què s'ha d'acompanyar.  
  
IV. L'article 13.4 del Decret 49/2021, que atribueix a la direcció general amb competències en matèria de funció pública la competència per a analitzar, requerir per a fer-ne una possible esmena i proposar la resolució que siga procedent, de les propostes de programes de teletreball que tramiten les sotssecretaries o òrgans competents en matèria de personal de les conselleries o organismes.  
  
V. L'article 13.5 del Decret 49/2021, que estableix que, després d'haver transcorregut el termini per a l'esmena, si és el cas, la direcció general competent en matèria de funció pública elevarà una proposta de resolució en el sentit que siga procedent a la secretaria autonòmica amb competències en matèria de funció pública.  
  
En virtut del que s'ha dit més amunt, de conformitat amb els preceptes esmentats i altres d'aplicació general, i conforme a la proposta de resolució elevada per la Direcció General de Funció Pública, resolc:  
  
I. Aprovar el Programa de teletreball de les direccions territorials de LABORA d'Alacant, Castelló de la Plana de la Plana i València, amb el número 19/2022, que s'adjunta com a annex I i II a aquesta resolució. El document complet del programa pot consultar-se en la següent pàgina web: https://intralabora.gva.es/va/teletreball., versió valenciana i https://intralabora.gva.es/es/teletreball., versió castellana.  
  
II. De conformitat amb el que preveu l'article 5 del Decret 49/2021, la duració serà la determinada en el Programa de teletreball, que, en tot cas, serà d'un màxim d'un any prorrogable per períodes iguals, i caldrà entendre'l prorrogat pel mateix període si, una vegada arribat el venciment, l'òrgan proponent no manifesta el contrari.  
  
III. Les persones que ocupen algun dels llocs de treball identificats en l'annex II i que complisquen els requisits establits en l'article 4 del Decret 49/2021 podran participar voluntàriament en el programa i presentar les seues sol·licituds conforme al model previst en les següents adreces web: https://intralabora.gva.es/es/teletreball., i https://intralabora.gva.es/va/teletreball., en el termini de 15 dies comptats des de l'endemà de la publicació d'aquesta resolució en el Diari Oficial de la Generalitat Valenciana. Les sol·licituds es dirigiran telemàticament a la Direcció General de Planificació i Serveis, la qual dictarà una resolució en el termini màxim de tres mesos des de la publicació del programa, en la qual constarà l'inici i l'acabament del Programa de teletreball, la distribució dels dies de treball presencial i de teletreball, el personal participant i les activitats que haurà de desenvolupar de conformitat amb les fitxes d'identificació dels compromisos d'execució.  
  
El personal que resulte seleccionat per a participar en el Programa de teletreball realitzarà obligatòriament un curs de formació específic en els termes previstos en l'article 10 del Decret 49/2021. Així mateix, realitzarà una declaració responsable relativa a seguretat i salut emplenant el qüestionari previst en l'article 9 del decret esmentat.  
  
  
Contra aquesta resolució, que posa fi a la via administrativa, les persones interessades podran interposar un recurs contenciós administratiu davant del jutjat contenciós administratiu corresponent, en el termini de dos mesos comptats des de l'endemà de la seua publicació. Així mateix, amb caràcter potestatiu, podran interposar un recurs de reposició, en el termini d'un mes des de l'endemà de la publicació, davant del mateix òrgan que ha dictat la resolució.  
  
València, 21 de desembre de 2022.- La secretària autonòmica de Justícia i Administració Pública: Isabel Gemma Fajardo García.  
  
  
  
ANNEX I  
PROGRAMA DE TELETREBALL DE LES DIRECCIONS TERRITORIALS DE LABORA D'ALACANT, CASTELLÓ I VALÈNCIA, NUMERO 19/2022.  
  
  
A. Causes i objectius de la proposta  
Fomentar les polítiques de corresponsabilitat i conciliació de la vida personal, familiar i laboral, així com millorar l'organització del treball mitjançant l'ús de les eines de comunicació i col·laboratives facilitades des de la Direcció General de Tecnologies de la Informació, i que permeten millorar la coordinació, gestió del coneixement, documentació de procediments i eficiència de l'acompliment de les funcions que tenen assignades els llocs de treball d'aquesta subdirecció.  
B. Duració del programa  
Un any prorrogable per períodes iguals.  
C. Informe favorable de l'òrgan superior  
S'adjunta l'informe favorable de l'òrgan superior.  
D. Nombre màxim de llocs  
El nombre màxim de llocs que poden participar en el Programa de teletreball és de 26 a Alacant, 16 a Castelló de la Plana de la Plana i 40 a València.  
E. Identificació clara i concreta de la tipologia dels llocs de treballadora  
La tipologia dels llocs de treball que es detalla a continuació no inclou cap lloc de treball que requerisca la prestació de serveis presencials. D'aquesta manera, la prestació efectiva d'aquests queda plenament garantida sense la presència física de la persona treballadora.  
  
Així mateix, en la relació no s'inclou cap lloc classificat amb nivell de destinació 30 que requerisca indicar de manera expressa i justificada la seua inclusió en el Programa de teletreball.  
F. Distribució de la jornada setmanal del personal participant  
La distribució de la jornada setmanal del personal participant serà la següent:  
- Es prestaran serveis en modalitat de teletreball dos dies a la setmana.  
- El percentatge mínim que, excepció feta de les absències justificades, estarà treballant en modalitat presencial serà igual o superior al 20% tots els dies hàbils de la setmana.  
- Tota la plantilla dels serveis territorials d'Ocupació de les direccions territorials de LABORA a Alacant, Castelló de la Plana i València coincidirà els dimecres de cada setmana en règim de treball presencial.  
  
Tot el personal que tinga el lloc de treball inclòs en aquest programa haurà de registrar en l'aplicació gvCronos la prestació laboral, tant quan teletreballe com quan faça treball presencial.  
El personal estarà obligat a mantindre la deguda coordinació amb els responsables dels departaments, serveis o unitats als quals estiguen adscrits, de manera que es garantisca una eficaç i eficient prestació de servei. Per a mantindre una comunicació precisa, la persona responsable de cada departament, servei o unitat i la persona teletreballadora es facilitaran mútuament un número de telèfon de contacte.  
G. Barem aplicable per a la selecció del personal  
Conforme amb el que s'estableix en el Decret 49/2021, d'1 d'abril, del Consell, de regulació del teletreball com a modalitat de prestació de serveis del personal empleat públic de l'Administració de la Generalitat, el barem que s'aplicarà a les treballadores i treballadors que, de manera voluntària, sol·liciten participar en aquest Programa de teletreball serà el que s'estableix en l'annex V d'aquest decret.  
Aquest barem no serà aplicable, llevat que concórreguen entre elles, quan es tracte d'empleades públiques víctimes de violència de gènere o persones víctimes de violència terrorista, que tindran prioritat absoluta per a participar en el corresponent Programa de teletreball quan així ho sol·liciten.  
  
H. Mitjans tecnològics necessaris  
Els mitjans tecnològics necessaris per a l'acompliment de les funcions mitjançant teletreball són els establits per la direcció general competent en matèria de tecnologies de la informació i les comunicacions en aquesta matèria.  
Necessitats de les persones usuàries en modalitat de teletreball:  
Tot el personal susceptible de formar part d'un Programa de teletreball haurà de disposar dels següents mitjans tecnològics:  
1. Un ordinador portàtil corporatiu de la Generalitat configurat com a lloc de treball normalitzat (d'ara en avant, LTN), dotat de les mesures de seguretat corporatives i amb les aplicacions necessàries instal·lades. No es podran utilitzar ordinadors domèstics.  
2. Un certificat digital d'empleat o empleada públic o personal. En cas d'haver de compartir l'ordinador portàtil entre diferents persones usuàries, el certificat digital ha de ser en suport físic, siga en targeta o mitjançant dispositiu USB  
3. Una connexió segura de xarxa privada virtual (VPN en la seua sigla en anglés).  
4. Si ho necessita, una aplicació informàtica que li permeta atendre la seua extensió de telèfon corporativa des de l'LTN.  
5. Si disposa de les eines Gspxvof@gqe (ofimàtica, adreça electrònica, treball col·laboratiu, etc., del paquet M365 de Microsoft), ha de tindre actiu el doble factor d'autenticació (MFA) i haurà d'utilitzar el seu dispositiu mòbil com a mitjà de confirmació de la identitat en l'autenticació d'accés a les eines.  
D'altra banda, aquest personal ha de disposar prèviament de:  
1. Connexió a internet estable en el lloc des d'on haja de teletreballar.  
2. Dispositiu mòbil per a facilitar el doble factor d'autenticació (MFA), quan siga necessari.  
I. Informe favorable en matèria de tecnologies de la informació  
S'adjunta l'informe favorable de la direcció general competent en matèria de tecnologies de la informació i les comunicacions.  
J. Termini per a la presentació de sol·licituds de participació  
15 dies des de la publicació del Programa de teletreball en el Diari Oficial de la Generalitat Valenciana.  
  
K. Informe d'impacte per raó de gènere  
S'adjunta l'informe d'impacte per raó de gènere.  
  
La directora general d'Ocupació i Formació